
NÁVRH LEGISLATÍVNEHO UZNESENIA EURÓPSKEHO PARLAMENTU
o návrhu rozhodnutia Rady o uzavretí Dohody medzi Európskou úniou na jednej strane a Ekvádorskou republikou na strane druhej o spolupráci medzi Agentúrou Európskej únie pre spoluprácu v oblasti presadzovania práva (Europol) a orgánmi Ekvádoru príslušnými na boj proti závažnej trestnej činnosti a terorizmu
(10965/2025 – C10‑0219/2025 – 2025/0120(NLE))
(Súhlas)
Európsky parlament,
–	so zreteľom na návrh rozhodnutia Rady (10965/2025),
–	so zreteľom na návrh Dohody medzi Európskou úniou na jednej strane a Ekvádorskou republikou na strane druhej o spolupráci medzi Agentúrou Európskej únie pre spoluprácu v oblasti presadzovania práva (Europol) a orgánmi Ekvádoru príslušnými na boj proti závažnej trestnej činnosti a terorizmu (10969/2025),
–	so zreteľom na žiadosť o udelenie súhlasu, ktorú Rada predložila v súlade s článkom 16 ods. 2, článkom 88 a článkom 218 ods. 6 druhým pododsekom písm. a) bodom v) a článkom 218 ods. 7 Zmluvy o fungovaní Európskej únie (C10‑0219/2025),
–	so zreteľom na článok 107 ods. 1 a 4 a článok 117 ods. 7 rokovacieho poriadku,
–	so zreteľom na odporúčanie Výboru pre občianske slobody, spravodlivosť a vnútorné veci (A10‑0000/2025),
1.	udeľuje súhlas s uzatvorením dohody;
2.	poveruje svoju predsedníčku, aby postúpila túto pozíciu Rade, Komisii a vládam a parlamentom členských štátov a Ekvádorskej republiky.

Nadnárodná organizovaná trestná činnosť a terorizmus sú zo svojej podstaty cezhraničnými javmi. Zločinecké siete zapojené do obchodovania s drogami, obchodovania s ľuďmi, pašovania zbraní a prania špinavých peňazí často pôsobia na celosvetovej úrovni, pričom využívajú právne medzery a medzery v jurisdikcii, vďaka ktorým sa vyhýbajú odhaleniu a trestnému stíhaniu. Latinská Amerika ako hlavný región pestovania koky a výroby kokaínu zohráva v tomto kontexte osobitnú úlohu. Jej prístavy sú často východiskovým bodom ďalšej prepravy do Európskej únie. Pochádzajú z nej aj ľudia, s ktorými sa obchoduje na účely sexuálneho a v menšej miere pracovného vykorisťovania, a neoprávnení migranti, ktorí sú letecky prevádzaní do EÚ.

Posilnená operačná spolupráca a výmena relevantných informácií medzi Europolom a Ekvádorom by zohrávali dôležitú úlohu v boji proti závažným trestným činom v mnohých oblastiach trestnej činnosti, ktoré sú predmetom spoločného záujmu, čím by sa zaistila lepšia bezpečnosť našej spoločnosti. Táto spolupráca medzi Europolom a Ekvádorom už existuje vo forme dohody o spolupráci, ktorá bola podpísaná v októbri 2023. Do Europolu bol vyslaný aj ekvádorský styčný dôstojník. Bez možnosti výmeny osobných údajov však táto dohoda nie je účinným nástrojom na boj proti nadnárodným zločineckým sieťam. Takýto druh posilnenej operačnej spolupráce a výmena relevantných informácií medzi Europolom a Ekvádorom zohrávajú dôležitú úlohu v boji proti závažným trestným činom v mnohých oblastiach trestnej činnosti, ktoré sú predmetom spoločného záujmu.

Dohoda medzi EÚ a Ekvádorom o spolupráci medzi Europolom a ekvádorskými orgánmi poskytne našim orgánom presadzovania práva tento zásadný prvok, keďže umožní výmenu osobných údajov, ktorá má rozhodujúci význam pri zasahovaní proti páchateľom trestnej činnosti. V dohode sa však budú stanovovať aj všeobecné zásady ochrany údajov, kategórie osobných údajov a pravidlá automatizovaného spracúvania a následného prenosu osobných údajov. Zároveň bude obsahovať aj záruky, ako je právo na prístup a právo na opravu, vymazanie a obmedzenie spracúvania. Európsky dozorný úradník pre ochranu údajov dospel k pozitívnemu záveru, že pokiaľ ide o ochranu súkromia a základných práv a slobôd jednotlivcov, dohoda obsahuje primerané záruky. 

Spolupráca medzi Europolom a príslušnými ekvádorskými orgánmi je pri riešení závažnej trestnej činnosti a terorizmu nevyhnutná. Vďaka uľahčovaniu výmeny spravodajských informácií, posilňovaniu inštitucionálnych kapacít, harmonizácii právnych rámcov a umožňovaniu koordinovaných operácií toto partnerstvo zvyšuje bezpečnosť v Európe, Latinskej Amerike aj inde vo svete. Takáto spolupráca podčiarkuje zásadu, že v globalizovanom svete je kolektívne konanie nielen prospešné, ale priam nevyhnutné na zachovanie mieru a stability.

<FootprintIntro>Spravodajkyňa na vlastnú zodpovednosť vyhlasuje, že do svojej správy nezahrnula žiadne informácie od zástupcov záujmových skupín, na ktorých sa vzťahuje medziinštitucionálna dohoda o povinnom registri transparentnosti[footnoteRef:1], ani od zástupcov verejných orgánov tretích krajín vrátane ich diplomatických misií a veľvyslanectiev, ktorí sa musia uviesť v tejto prílohe podľa článku 8 prílohy I k rokovaciemu poriadku.</FootprintIntro> [1:  Medziinštitucionálna dohoda z 20. mája 2021 medzi Európskym parlamentom, Radou Európskej únie a Európskou komisiou o povinnom registri transparentnosti (Ú. v. EÚ L 207, 11.6.2021, s. 1, ELI: http://data.europa.eu/eli/agree_interinstit/2021/611/oj).] 

